Kombersrit vir diere | George Herald
Kombersrit vir diere
Maak 'n hondelewe beter deur deel te neem aan komende Sondag se kombersrit na Oudtshoorn. Foto: barkpost.com
SUID-KAAP NUUS - Met die winter wat aangeland het, gaan Bikers vir Liefdadigheid komende Sondag, 12 Junie 'n kombersrit van George na Oudtshoorn onderneem om te help verseker dat diere by die skut in Oudtshoorn bietjie warmer en met 'n vol maag kan slaap.
Alle motorfietsryers is genooi om in die rit te deel en word gevra om 'n kombers en 'n blikkie hondekos saam te bring.
Die bymekaarkomtyd is 10:30 by Redefine Boulevard in Yorkstraat. Vertrektyd is 11:00 en almal ry tot by die Pick n Pay-sentrum in Oudtshoorn waarna deelnemers in 'n groep tot by die skut ry.
Nadat die komberse en kos oorhandig is, kan belangstellendes 'n verdere pretrit na Wilgewandel neem vir iets te ete daar. Die organiseerders het 'n beroep op die publiek gedoen om enige ou, ongebruikte komberse of kos vir honde en katte te skenk.
"Ons wil graag alle bromponies, klubs en enigiemand, hetsy met 'n gewone fiets of motor, vra om saam met ons uit te ry na die skut. Alle skenkings sal daar persoonlik aan Colleen van die Facebook-groep, Dogs in Need, wat direk met die diere werk, oorhandig word," sê Kobus Barkhuizen, een van die organiseerders.
Diegene wat nie die geleentheid kan bywoon nie, maar 'n skenking wil maak, kan hulle bydraes by Coetzee en Van Der Bergh Prokureurs inhandig.
Op die dag van die rit sal daar ook 'n voertuig van George af deurry en by die Pick n Pay-sentrum in Oudtshoorn wees vir skenkings daar.
Donasies kan inbetaal word by die Dogs in Need-veeartsrekening:
FNB Kango Vet, rekeningnommer: 621 0377 4164, takkode: 210 414, Verwysing: Dogs in Need Rek 10061.
SMS 'n bewys van donasie direk aan Colleen by 072 084 1374.
Die organiseerders is die Bikers vir Liefdadigheid Facebook-groep in George en Free Bikers Allegiance-klub in Oudtshoorn.